มันนี่ทูเดย์
กสิกรเปิดแลกธนบัตรที่ระลึก
3 พ.ย. 2559

กสิกรเปิดแลกธนบัตรที่ระลึก
ธนาคารกสิกรไทยเปิดให้บริการจ่ายแลกบัตรธนาคารเนื่องในมหามงคลสมัยพระบาทสมเด็จพระเจ้าอยู่หัวทรงเจริญพระชนมายุ 60 พรรษา (พ.ศ.2530) ชนิดราคา 60 บาท แลกได้ในราคา 60 บาท และธนบัตรที่ระลึกเนื่องในโอกาสครบรอบ 100 ปีธนบัตรไทย (พ.ศ.2545) ชนิดราคา 100 บาท แลกได้ในราคา 100 บาท ซึ่งธนาคารได้รับการจัดสรรชนิดละ 1 แสนกว่าฉบับ ให้ประชาชนทั่วไปสามารถแลกได้คนละ 1 ฉบับ ตั้งแต่วันพุธที่ 9 พ.ย. 2559 ที่ธนาคารกสิกรไทยทุกสาขาทั่วประเทศ
ทีเอ็มบีปิดระบบ 6 พ.ย.นี้ 
ธนาคารทหารไทย (ทีเอ็มบี) จะทำการปิดระบบงานหลักของธนาคาร ในวันที่ 6 พ.ย. 2559 ตั้งแต่เวลา 02.45-05.45 น. เพื่อให้สามารถตอบสนองความต้องการของลูกค้าได้อย่างมีประสิทธิภาพยิ่งขึ้น โดยในช่วงเวลาดังกล่าวลูกค้าจะไม่สามารถทำธุรกรรมทางการเงินใดๆ ที่เกี่ยวกับบัญชีทีเอ็มบีได้ แต่ตู้เอทีเอ็มของทีเอ็มบีสามารถให้บริการแก่ผู้ที่ใช้บัตรเอทีเอ็มของธนาคารอื่นได้ ดังนั้น เพื่อความสะดวกขอให้ลูกค้าวางแผนการทำธุรกรรมทางการเงินของล่วงหน้า